**Cântec de leagăn**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cântec de leagăn

Dormi neîntinat copile

Legătura mea de sânge

N-ai a te înfiora de rele

Nici a plânge.

Somnul fie-ți spre odihnă

Cântul meu spre alinare

Veșnic dătător de tihnă

Și de tainică visare.

Liniștea să te-nconjoare

Ca un văl de ceață groasă

Pacea-n minte să-ți coboare

Ca o zână preafrumoasă.

Zarva lumii neîndurată

Care-mprăștie minciună

Să nu tulbure vreodată

Judecata ta cea bună.

Și când n-oi mai fi să-ți cânt

Fiindcă m-a chemat pământul

Să veghezi și tu un prunc

Cum eu ți-am vegheat avântul.